टाइम8, भेरगाव ,सेप्टेम्बर 7: दैआनो जिबिनि जिउ৷ बे दैआ यदि बिस गोनां जायोब्ला मानसिजों लोगोसे जिबआरिआ थांनानै थागोन ना? भारत उदांस्रि जानाया 74 थि बोसोर बारसेआवबो दासिम हाग्रा-बंग्रा दैमुनि दै लोंनाय जाथाया जेबोद दुखु नांथाव৷ आसामनि मन्थ्रि रिहन दैमारिनि आंगो जिल्ला अदालगुरिनि सिङाव थानाय 64 नं पानेरि बियाबनि बेन्दोंआव थानाय गंसे गामि मुङा सोमलिगुरि৷ बिटिसिनि बारग’ लेङाइ बुंथिगिरि नेरसोन बर’नि गामि नुसुंसेजोंनो नांजाबनाय बे गामिआव थांलाय-फैलाय खालामनोबो लामानि जेबो गोदानथि गैया৷ गामिआव बर’ आरो आदिबासि नख’रबासो थानाय बे सोमलिगुरिनि सुबुंनि सावस्रिनि थासारिआ जेबोद दुखु नांथाव৷ गामिनि गासै रायजो-राजाफोरा आबादजों थांना थानायजों लोगोसे माखासे नख’रानो दिन हाजिरा मावना जाबोदों৷ बरंगाजुलि-बारेंगाबारि पाक्का लामानिफ्राय सोमलिगुरि हाबलांनाय गामिनि लामाआबो गाज्रि आरो गोलोन्दि दैसानि सायाव गैया जेबो दालांनि राहा৷ रायजोआ बे दालां गंसेनि थाखाय एमएलए कमलि बसुमतारि आरो एमसिएलए नेरसोन बर’नि खाथिआव बेसेबांबा खेब आरजलाइ होबोबाय৷